Mikulec, Roman, poslanec NR SR (2023-11-14):
Aha, dobre. Ďakujem pekne. Vážené pani poslankyne, vážení páni poslanci, veľa tu už bolo povedané k programovému vyhláseniu vlády a za mňa tento dokument má viacero významov. Ten prvý význam je, samozrejme, politický. Je to nejakým spôsobom zosúladenie koaličných predstáv, je to o koaličnej dohode a predpokladám, že v prípade, že budú nejaké problémy, tak koaliční partneri sa vrátia k programovému vyhláseniu vlády a budú hľadať v ňom, čo si tam napísali a nejaké spoločné prieniky. Ťažko si ja osobne teraz predstavím, čo vôbec tam budú hľadať, pretože to programové vyhlásenie vlády je z môjho pohľadu veľmi vágne, nemá žiadny obsah, nemá plán, nemá žiadnu ambíciu, ako pomôcť ľuďom, a toto malo byť presne o tom, aby občanom ukázali v programovom vyhlásení vlády, čo sľubovali pred voľbami a akým spôsobom to zhmotnili do programového vyhlásenia vlády. Ja si myslím, že rátali s tým, že občania, a teraz nechcem, samozrejme, nikoho ani uraziť, ani dehonestovať, ale rátali s tým, že asi občania a najmä ich voliči to programové vyhlásenie vlády čítať nebudú. Samotný obsah totiž nemá v mnohých oblastiach so sľubmi, ktoré sme počúvali pred voľbami, absolútne nič spoločné. Už tu ix-krát odznelo, že nie je tam obsiahnutý 13. dôchodok, nie je tam obsiahnuté zníženie cien potravín, nie je tam nič obsiahnuté ohľadom hypoték, nie je tam obsiahnuté nič o tom, ako pomôcť ľuďom v mnohých oblastiach. Toto programové vyhlásenie vlády mňa sklamalo, predkladá ho Robert Fico, štvrtý, a mysleli sme si, že teda po tých skúsenostiach, ktoré už mal, to bude programové vyhlásenie vlády, ktoré bude mať aj svoju kvalitu, aj obsah, ani jedno z toho, bohužiaľ, to nemá. Ale veď Robert Fico, ktorý sem prišiel, jasne povedal, že nepotrebuje ani žiadny papier napísaný na to, aby programové vyhlásenie vlády predstavil, veď, samozrejme, voličov už oklamal pred voľbami pomocou rôznych dezinformácií, pomocou konšpirácií, pomocou klamstiev a na čo by teraz potreboval nejaké programové vyhlásenie vlády, ktoré by rozumne a pragmaticky vysvetlil svojim voličom. To isté mnohí ministri, vidíte aj teraz tu, česť výnimkám, ale väčšina vlády tu absolútne nesedí, nemajú potrebu vysvetľovať programové vyhlásenie vlády za svoje rezorty, veď načo, jasne je už dohodnuté, že si to aj tak schvália. Čo je veľmi dôležité, a mne z toho vyplýva, celé programové vyhlásenie vlády, a nesie, nesie sa to rôznymi kapitolami, je o pomste, chuti ovládnuť každú jednu oblasť a normalizácia. Musím to povedať, naozaj normalizácia, pretože nič iné z toho programového vyhlásenia nevyplýva. Dovoľte, aby som sa venoval pár oblastiam. Začnem na strane 62, posilnenie úlohy demokratického štátu. Je tam napísané, že vláda sa hlási k ústavnej definícii, podľa ktorej je Slovenská republika zvrchovaný, demokratický a právny štát. No s tým asi všetci súhlasíme a boli by sme radi, keby to tak aj bolo v realite. Pokračuje sa v druhom odstavci, kde je uvedené, napísané teda, že uvedené hodnoty predstavujú hodnoty, hodnotový základ pôsobenia tejto vlády. Vláda bude dbať na to, aby všetky orgány verejnej moci konali len na základe ústavy a zákonov, svoju moc uplatňovali s rešpektom k uvedeným hodnotám. No a ja sa pýtam, nesedí tu teraz, ale kde je pán minister Šutaj Eštok? Lebo ten od prvého momentu, kedy nastúpil, aha, tu je, okej, dobre, už ho vidím, od prvého momentu, kedy nastúpil do svojho úradu, tak toto, čo si dali do programového vyhlásenia vlády, porušuje. Je zjavné, a rozhodol o tom mestský súd, že pán Šutaj Eštok porušil zákon. Je zjavné, že nedodržiava žiadne zásady ani etiky, ani ničoho, keď uplatnil právomoci a zjavne v rozpore so zákonom proti vyšetrovateľom a za to sa musel dokonca aj ospravedlniť sudcovi, pretože sa neváhal aj sudcom alebo sudcovi vyhrážať. Budem pokračovať, kde v programovom vyhlásení je uvedené, že v demokratickom právnom štáte mocenské orgány rešpektujú pravidlá hry. Prosím vás pekne, to je čo? Aké pravidlá hry? Ja som žil v tom, že mocenské orgány majú v prvom rade rešpektovať ústavu, rešpektovať zákony a pravidlá, ktoré sú týmito zákonmi dané. Aké pravidlá hry? To je aká hra? Lebo ja teda neviem, koho je to hra, ale zjavne to len odzrkadľuje to, akým spôsobom písali celé toto programové vyhlásenie vlády, lebo pre nich je to hra. A oni majú asi svoje pravidlá hry, ktoré tu ukazovali už aj pred voľbami, kedy manipulovali rôzne nahrávky, kedy vystupovali na tlačovkách, zavádzali ľudí, kedy neváhali klamať, kedy neváhali sľubovať občanom, že keď budú oni pri moci, tak to alebo iné naplnia, to alebo iné im dajú. Dnes vidíme, že jednoducho všetko toto boli plané sľuby a len klamstvá. Tak toto sú tie pravidlá hry? Tak občania Slovenskej republiky, prosím vás pekne, buďte, buďte pozorní a sami sebe odpovedzte na otázku, či chcete byť súčasťou takýchto hier. V stati o spravodlivosti a materiálnom právnom štáte sa hovorí, že vláda bude usilovať o obnovu dôvery, bude pracovať na posilnení a udržaní dôvery v orgány presadzovania práva v súdnej moci, prokuratúry, polície, verejnej správy. Pri tejto príležitosti by som rád dal do pozornosti spracovateľom toho programového vyhlásenia a všetkým prítomným, že dôvera konkrétne v Policajný zbor za uplynulé tri roky stúpla o viac ako 100 % na výsledných 66,4 %. Tento prieskum sme si nerobili my, tento prieskum robila jedna z mediálnych alebo teda z televízií na vzorke občanov Slovenskej republiky. Takto vnímali občania Slovenskej republiky dôvery, dôveru v Policajný zbor. Oveľa viac dôverovalo polícii pod vedením Štefana Hamrana a jeho kolegov ako predtým pod vedením Tibora Gašpara. Ešte raz zopakujem, dôvera sa zvýšila za uplynulé tri roky o viac ako 100 %. Ďalej tu je uvedené, že uplynulé tri roky z hľadiska deficitu spravodlivosti charakterizovali najmä zlyhávanie ochrany základných práv a slobôd a excesy trestnej politiky. Ja sa chcem opýtať, či tými excesmi v trestnej politike myslia tých 40 odsúdených ľudí blízkych SMER-u. Lebo ak toto je ten exces trestnej politiky, no tak potom zjavne dávajú v programovom vyhlásení vlády najavo občanom, o čom to ich vládnutie bude. A ja sa k tým 40 ľuďom ešte dostanem v ďalšom mojom vystúpení a môžem ich kľudne vymenovať všetkých a, samozrejme, som si to ja nevymyslel, ale to sú verejne dostupné informácie, ktoré si môže každý občan Slovenskej republiky aj v médiách prečítať. Ďalej sa tu uvádza, že politické proklamácie porušujúce princíp prezumpcie neviny spolu s absenciou efektívnej a zákonnej kontroly nad policajnými zložkami, tak neviem teda, či sme žili alebo žijeme v rovnakej krajine, pretože, ak sa nemýlim, tak zákon o Policajnom zbore platil a platí, kde sú jasne definované aj kontrolné mechanizmy, kde je jasne definované, a, samozrejme, platí aj ústava, ktorá jasne hovorí o tom, akým spôsobom je Policajný zbor kontrolovaný. Takže neviem, o akej absencii efektívnej a zákonnej kontroly sa hovorí v programovom vyhlásení vlády, ale, samozrejme, tak ako v mnohých iných oblastiach nedočítame sa tu ďalej nič, nedočítame sa o tom, čo teda navrhujú, to je len konštatovanie ľudí, ktorí písali, a samozrejme, ktorí to písali v atmosfére, kedy celé to programové vyhlásenie nie je o ničom inom, len o chuti sa niekomu pomstiť. Ďalej sa tu píše, že súčasná vláda nebude vládou revanšu v obrátenom garde. No tak je to naozaj realita? Pretože naozaj tie prvé kroky, ktoré sme mali možnosť za uplynulé týždne od nástupu novej vlády vidieť najmä v rezorte ministerstva vnútra, hovoria o opaku. Spomeniem len zásah voči policajtovi Kotekovi z úradu inšpekčnej služby pod gesciou prokurátora krajskej prokuratúry. Toho prokurátora, ktorého mimochodom teraz Maroš Žilinka údajne chce nejakým spôsobom disciplinárne riešiť práve preto, že tento prokurátor dva roky prehliadal to, že niekto upozorňoval na zaujatosť vyšetrovateľa. Tak keď sa tu hovorí v programovom vyhlásení vlády, že vláda, toto nebude vláda revanšu, tak myslím si, že opak je pravdou. Ak dovolíte, ja preskočím stať o justícii a, pretože tomu sa venovali už aj kolegovia predo mnou, napriek tomu, že by bolo veľa čo hovoriť aj v tejto oblasti a, samozrejme, tou najzávažnejšou je, že je tu snaha o zmenu na poste špeciálneho prokurátora alebo teda organizačná zmena na Úrade špeciálnej prokuratúry. Na to sme upozorňovali už pred voľbami a, samozrejme, sa to objavilo aj v programovom vyhlásení vlády. Pretože nič, o nič iné týmto ľuďom, ktorí to tvorili, nejde, len aby zastavili trestné stíhania, ktoré sú rozbehnuté práve pod gesciou Úradu špeciálnej prokuratúry. Spomeniem len jednu vec, ktorá je tu napísaná na strane 66 a ´7, kde sa uvádza, že vláda vyjadruje nesúhlas s pokračovaním konfliktov medzi Generálnou prokuratúrou a Úradom špeciálnej prokuratúry, ktorý je jej organizačnou súčasťou a tieto konflikty vyvoláva. Tieto rozpory ohrozujú podľa programového vyhlásenia vlády meno prokuratúry a nemôžu pokračovať. Tak ja sa pýtam, akým spôsobom ohrozovalo meno prokuratúry pán špeciálny prokurátor Kováčik, ktorému sa hovorilo 61:0 a ktorý, bohužiaľ, bol odsúdený za korupciu a za iné trestné činy a je dnes, myslím, vo výkone trestu. Tak toto nejakým spôsobom neohrozovalo dobré meno prokuratúry, ale to, že Úrad špeciálnej prokuratúry poukazuje, legitímne poukazuje na niektoré možno pochybenia Generálnej prokuratúry, tak to ohrozuje dobré meno prokuratúry. To sme kde, prosím vás pekne? V päťdesiatych rokoch? A dostanem sa plynule k oblasti prevencie boja proti korupcii, alebo teda prevencii proti korupcii a integrity verejného sektora a transparentnosti. Sú to také vzletné názvy, ale naozaj ten obsah vôbec o tom nehovorí. A tu si vláda napísala nasledovné: „Vláda si uvedomuje, že korupcia predstavuje riziko pre stabilitu a bezpečnosť spoločnosti, podkopáva dôveryhodnosť inštitúcií a hodnoty demokracie, etické hodnoty a výkon spravodlivosti a ohrozuje ekonomický rozvoj a právny štát.“ Prosím vás pekne, toto napísali ľudia, ktorých, ktorých priami nominanti, priatelia, blízki ľudia boli odsúdení za korupciu. Mne sa to zdá ako, buď žijem na nejakej inej planéte, alebo títo ľudia naozaj nemajú chrbtovú kosť vôbec napísať do programového vyhlásenia vlády, že, opakujem: „Vláda si uvedomuje, že korupcia predstavuje riziko.“ Tak jak dovolíte, ja len veľmi v krátkosti prečítam mená ľudí, ktorí boli odsúdení za korupciu: Dušan Kováčik, Norbert Paksi, Jozef Rehák, Bernard Slobodník, Pavol Vorobjov, Vladimír Bisťák (správne Bisták, pozn. red.). Títo mnohí hovoria a dokonca je tu, priznali sa a usvedčujú zločineckú skupinu pod vedením Norberta Bödöra a bývalého prezidenta Policajného zboru Tibora Gašpara, ktorý tu sedí za mnou. Tam sedí, nech sa páči. Títo ľudia hovoria o tom, že brali úplatky alebo platili mnohým iným ľuďom a podieľali sa na korupcii. Toto sme si my nevysvetlili. Tí ľudia sa k tomu priznali. Dohodli sa s prokurátormi na vine a treste, popriznávali sa k tomu a oni si teraz do programového vyhlásenia vlády napíšu, že si to uvedomujú? Tak ja by som bol veľmi rád, keby si táto vláda pod vedením Roberta Fica to nielen napísala do programového vyhlásenia vlády, ale naozaj aby ľuďom na Slovensku povedali, akým spôsobom chcú z toho vyvodiť dôsledky. Nie proti tým, ktorí tieto skutky vyšetrovali, tak ako to robia dnes od začiatku nástupu do svojich funkcií, ale voči sebe. Zjavne aj v programovom vyhlásení vlády je uvedené len to, aby si zachránili svoje zadky pred ďalšími vyšetrovaniami a pred zodpovednosťou. Je tu ďalej napísané, že vláda vníma prevenciu korupcie ako priestor pre vytváranie a zdokonalenie systémovej, systémových protikorupčných opatrení. Tak ja sa pýtam, ak teda vláda naozaj toto vníma, ako mohli dať do pozícií ľudí, ako bol napríklad pán Kuruc, ktorý je obvinený z korupcie, ale je na ministerstve financií. Tak ja naozaj nerozumiem tomu vnímaniu. Ja sa pýtam aj občanov Slovenskej republiky: Je toto normálne? Toto je vnímanie, keď si niekto napíše na papier, že vníma boj proti korupcii alebo prevenciu korupcie ako priestor pre vytváranie systémových protikorupčných opatrení a dá si na jednu z kľúčových pozícií ministerstva financií a, samozrejme, aj iných, v iných štátnych úradoch ľudí, ktorí sú obvinení alebo obžalovaní priamo z korupcie. Pre mňa nonsens. Hovorí sa tu, že vláda prijme pravidlá na zabezpečenie etiky a integrity najvyšších štátnych funkcionárov v okruhu svojej pôsobnosti formou kódexu správania sa. Bol by som veľmi rád, keby sme sa dozvedeli od vlády, čo si pod tým predstavujú. Kódex správania sa má byť to, čo predviedol Robert Kaliňák pred voľbami, že sa bil, že napadol druhého poslanca Národnej rady? Alebo jeho kolega Glück, ktorý, ktorý neváhal naozaj päsťami si vybavovať účty? Tak toto má byť tým etalónom správania sa alebo etalón kódexu, ktorý chcú vytvoriť? Komu chcú oni hovoriť, že sa má slušne správať, keď oni sami sa nevedia slušne správať? Ak dovolíte, budem pokračovať a dostanem sa teda, samozrejme, k tej najdôležitejšej oblasti, ešte mi zostalo trochu času, vnútorný poriadok a bezpečnosť. Keď si prečítate túto stať, tak je tu napísané, že celková situácia, bezpečnostná, v Slovenskej republike je dnes verejnosťou vnímaná ako relatívne dobrá aj vďaka kvalitnej práci polície v rokoch 2006 až 2020. A čo robila polícia v roku 2020 až ´23? Nebola tu prítomná? Nie náhodou občania Slovenskej republiky dali vizitku polícii za roky 2020 až ´23, že bola oveľa dôveryhodnejšou inštitúciou, že občania jej veria oveľa viac ako tej polícii pod vedením Tibora Gašpara pred rokom 2020? Alebo tí, čo to písali, na niečom fičia, lebo opäť im pripomeniem, že 66,4 % ľudí dôverovalo polícii pod vedením Štefana Hamrana. Keď čítate ďalej, tak je tu spomínané, samozrejme, hlavné výzvy, je migrácia, že bude vláda sledovať konflikt na Ukrajine. Samozrejmé, že bude záujmom vlády chrániť bezpečnosť občanov a brániť zasahovaniu do suverenity cez ekonomické, vojenské, diplo... iné, iné veci. V skratke, pretože nemám veľa času, v podstate celá táto stať je iba o tom a zhrnul by som to do troch vecí: migrácia, Ukrajina, hybridné hrozby. To je zaujímavé, že hybridné hrozby, už to tu niekto predo mnou spomenul. Hybridné hrozby, boj s hybridom, ako vláda sľubuje ľuďom, že bude bojovať s hybridnými hrozbami, ale v inej stati, konkrétne v kultúre napíšu na strane 51, že vláda vytvorí podmienky pre rovnoprávne fungovanie všetkých médií a zamedzí, podotýkam, zamedzí, aby sa naša, aby sa nezasahovalo, pardon, do práce na šírenie informácií. To znamená, aj na sociálnych sieťach. Tak na jednej strane chcú bojovať s hybridom, na druhej strane chcú zamedziť alebo teda zabezpečiť, aby aj dezinfo, rôzne weby, portály, ktoré tu fungujú a ktoré tu vyrástli ako huby po daždi, mohli šíriť ten svoj škodlivý obsah. Tak ja tomu celkom nerozumiem, že teda čo chcú robiť. Ale však, samozrejme, toto celé vychádza z programového vyhlásenia vlády. Nemám veľa času, ale dovoľte, dámy a páni, to zhrnúť. Premiér sa chválil, že nepotrebuje ani papier, keď sem prišiel, na predstavenie programového vyhlásenia vlády, pretože osobne dohliadal na jeho tvorbu. No a pre mňa to buď znamená, že tomu veľa teda času nevenoval, alebo to znamená, že absolútne rezignoval na kvalitu a riešenia ponúkané pre občanov Slovenskej republiky. Jediným cieľom celého programového vyhlásenia je, a hlavne v oblasti polície a vnútornej bezpečnosti, upratať, „upratať“ tak, aby korupčné kauzy SMER-u neboli ďalej vyšetrované, aby sa stratili, aby zmizli z povrchu zemského a aby voliči SMER-u a HLAS-u si pritom mysleli, že sú stále pre nich dôležití. Ja vám hovorím, občania Slovenskej republiky, aj tí, ktorí ste ich volili, že nie, nie ste pre nich dôležití a nikdy ste pre nich dôležití neboli. Ďakujem pekne za... (Prerušenie vystúpenia časomerom. Potlesk.)